KOMISIJAS REGULA (ES) 2022/1321

(2022. gada 25. jūlijs),

ar ko attiecībā uz fluorīda jonu, oksifluorfēna, piroksulāma, hinmeraka un sulfurilfluorīda maksimālajiem atlieku līmeņiem atsevišķos produktos vai uz tiem groza Eiropas Parlamenta un Padomes Regulas (EK) Nr. 396/2005 II un III pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu un 49. panta 2. punktu,

tā kā:

(1) Fluorīda jonu, oksifluorfēna, piroksulāma, hinmeraka un sulfurilfluorīda maksimālie atlieku līmeņi (MAL) ir noteikti Regulas (EK) Nr. 396/2005 III pielikuma A daļā.

(2) Eiropas Pārtikas nekaitīguma iestāde (“Iestāde”) saskaņā ar Regulas (EK) Nr. 396/2005 (2) 12. panta 1. punktu iesniedza pamatotu atzinumu par spēkā esošajiem oksifluorfēna MAL. Tā ieteica samazināt citrusaugļiem, koku riekstiem, sēkleņiem, kauleņiem, vīnogām, galda olīvām, hurmām, granātāboliem, sīpoliem, galviņu krustziežiem un saulespuķu sēklām noteiktos MAL. Attiecībā uz citiem produktiem Iestāde ieteica saglabāt spēkā esošos MAL. Risks patērētājiem nepastāv, tāpēc Regulas (EK) Nr. 396/2005 II pielikumā šie MAL būtu jāsaglabā esošajā vai jānosaka Iestādes noteiktajā līmenī.

(3) Iestāde saskaņā ar Regulas (EK) Nr. 396/2005 (3) 12. panta 1. punktu iesniedza pamatotu atzinumu par spēkā esošajiem piroksulāma MAL. Tā ieteica saglabāt esošos MAL, kas vienādi ar īpatnējo noteikšanas robežu (īpatnējo NR), vai sākotnējo MAL. Ņemot vērā analītisko iespējamību, dažām precēm šo īpatnējo NR dēļ jānosaka augstākas vērtības. Regulas (EK) Nr. 396/2005 II pielikumā šīs īpatnējās NR būtu jāsaglabā esošajā vai jānosaka Iestādes noteiktajā līmenī.

(4) Iestāde saskaņā ar Regulas (EK) Nr. 396/2005 (4) 12. panta 1. punktu iesniedza pamatotu atzinumu par spēkā esošajiem hinmeraka MAL. Kas attiecas uz augu produktiem un medu, tā ierosināja atlieku definīciju aizstāt ar hinmeraka un tā metabolītu BH 518-2 un BH 518-4 summu, kas izteikta kā hinmeraks. Tā ieteica samazināt cukurbiešu saknēm, (cūku, liellopu, aitu, kazu, zirgu, mājputnu) muskuļaudiem, (cūku, liellopu, kazu, zirgu, mājputnu) taukaudiem, (cūku, mājputnu) aknām, cūku nierēm, (liellopu, aitu, kazu, zirgu) pienam un putnu olām noteiktos MAL. Attiecībā uz citiem produktiem tā ieteica spēkā esošos MAL saglabāt vai paaugstināt. Risks patērētājiem nepastāv, tāpēc Regulas (EK) Nr. 396/2005 II pielikumā šie MAL būtu jāsaglabā esošajā vai jānosaka Iestādes noteiktajā līmenī. Iestāde secināja, ka par MAL, kas noteikti atgremotāju un zirgu aknām un nierēm, nav pilnīgas informācijas un ka riska pārvaldītājiem jāturpina šā jautājuma izskatīšana. Šie MAL tiks pārskatīti; pārskatīšanā tiks ņemta vērā informācija, kas pieejama divu gadu laikā no šīs regulas publicēšanas.

(5) Iestāde saskaņā ar Regulas (EK) Nr. 396/2005 (5) 12. panta 1. punktu iesniedza pamatotu atzinumu par spēkā esošajiem sulfurilfluorīda MAL. Sulfurilfluorīda un fluorīda jonu definīciju apstiprināšanai vajadzīgi papildu dati, tāpēc tā ierosināja pagaidām paturēt abas esošās atlieku definīcijas. Tā arī secināja, ka par sulfurilfluorīda un fluorīda jonu MAL, kas tiek attiecināti uz visām Regulas (EK) Nr. 396/2005 I pielikuma sarakstā iekļautajām precēm, daļa informācijas nav pieejama un ka riska pārvaldītājiem jāturpina šā jautājuma izskatīšana. Ņemot vērā pārtikas apritē iesaistīto uzņēmēju sniegtos monitoringa papildu datus un tā kā risks patērētājiem nepastāv, Regulas (EK) Nr. 396/2005 II pielikumā fluorīda jonu MAL, kas tiek attiecināti uz zāļu tējām, mežrožu paaugļiem, plūškoka ogām un “baziliku un ēdamajiem ziediem”, būtu jāsaglabā esošajā līmenī. Šie MAL tiks pārskatīti; pārskatīšanā tiks ņemta vērā informācija, kas pieejama divu gadu laikā no šīs regulas publicēšanas.

(6) Attiecībā uz produktiem, uz kuriem attiecīgo augu aizsardzības līdzekli izmantot nav atļauts un kam nav noteiktas importa pielaides vai Codex maksimālie atlieku līmeņi (CXL), MAL būtu jānosaka īpatnējās NR līmenī vai jāpiemēro sākotnējais MAL, kā noteikts Regulas (EK) Nr. 396/2005 18. panta 1. punkta b) apakšpunktā.

(7) Komisija par vajadzību koriģēt dažas īpatnējās NR apspriedās ar Eiropas Savienības Pesticīdu atlieku noteikšanas references laboratorijām. Minētās laboratorijas par vairākām vielām konstatēja, ka noteiktām precēm tehnikas attīstība prasa noteikt īpatnējās NR.

(8) Balstoties uz Iestādes sniegtajiem pamatotajiem atzinumiem un ņemot vērā ar izskatāmo jautājumu saistītos faktorus, attiecīgās MAL izmaiņas atbilst Regulas (EK) Nr. 396/2005 14. panta 2. punkta prasībām.

(9) Ar Pasaules Tirdzniecības organizācijas starpniecību jaunie MAL tika apspriesti ar Savienības tirdzniecības partneriem, un to komentāri ir ņemti vērā.

(10) Tāpēc būtu attiecīgi jāgroza Regula (EK) Nr. 396/2005.

(11) Lai nodrošinātu produktu normālu tirdzniecību, pārstrādi un patēriņu, šajā regulā attiecībā uz produktiem, kuri ražoti pirms MAL mainīšanas un par kuriem informācija liecina, ka tiek saglabāts augsts patērētāju aizsardzības līmenis, būtu jāparedz pārejas pasākums.

(12) Pirms mainīto MAL piemērošanas būtu jāparedz pietiekami ilgs laiks, lai dalībvalstis, trešās valstis un pārtikas apritē iesaistītie uzņēmēji varētu sagatavoties no MAL izmaiņām izrietošo jauno prasību izpildei.

(13) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants Regula (EK) Nr. 396/2005 tās redakcijā pirms grozījumiem, kas izdarīti ar šo regulu, joprojām tiks piemērota produktiem, kuri Savienībā ražoti vai tajā importēti pirms 2023. gada 21. februāra.

3. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no 2023. gada 21. februāra.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 25. jūlijā Komisijas vārdā – priekšsēdētāja Ursula VON DER LEYEN

(1) OV L 70, 16.3.2005., 1. lpp.

(2) European Food Safety Authority; Reasoned opinion on the review of the existing maximum residue levels for oxyfluorfen according to Article 12 of Regulation (EC) No 396/2005. EFSA Journal 2020; 18(10):6269.

(3) European Food Safety Authority; Reasoned opinion on the review of the existing maximum residue levels for pyroxsulam according to Article 12 of Regulation (EC) No 396/2005. EFSA Journal 2020; 18(10):6260.

(4) European Food Safety Authority; Reasoned opinion on the review of the existing maximum residue levels for quinmerac according to Article 12 of Regulation (EC) No 396/2005. EFSA Journal 2020; 18(10):6257.

(5) European Food Safety Authority; Reasoned opinion on the review of the existing maximum residue levels for sulfuryl fluoride according to Article 12 of Regulation (EC) No 396/2005. EFSA Journal 2021; 19(1):6390.